Issa li fit-3 ta' Diċembru se nfakkru l-Jum Internazzjonali tal-Persuni b'Diżabbiltà, il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen, qalet: “Is-sena li għaddiet esprimejt l-impenn tiegħi li matuli l-2018 nippreżentaw l-Att Ewropew dwar l-Aċċessibbiltà. Ninsab kuntenta ferm li xewqti nqatgħet, hekk kif ftit ġimgħat ilu, il-Parlament Ewropew u l-Kunsill waslu għal ftehim proviżorju li misteni li jiġi finalizzat fil-ġimgħat li ġejjin. Il-ftehim se jtejjeb il-ħajja ta' aktar minn 80 miljun Ewropew b'diżabbiltà. Fiż-żmien li ġej, se jkunu jistgħu jgawdu minn prodotti u servizzi aktar aċċessibbli, bħal telefowns, kompjuters, kotba elettroniċi u kummerċ elettroniku. B'dan, l-Unjoni Ewropea tkun l-akbar suq dinji tal-prodotti u s-servizzi aċċessibbli u jkollna kisba konkreta tal-Istrateġija Ewropea dwar id-Diżabbilità 2010-2020, li għandha l-għan li toħloq Ewropa mingħajr ostakli għaċ-ċittadini kollha Ewropej. Matul l-2018, irnexxielna nagħmlu progress fl-implimentazzjoni tal-Konvenzjoni tan-Nazzjonijiet Uniti dwar id-Drittijiet tal-Persuni b'Diżabbiltà. Minbarra l-ftehim fuq l-Att Ewropew dwar l-Aċċessibbiltà, issa l-Istati Membri kollha tal-UE ffirmaw il-Konvenzjoni. Ninsab determinat li nkompli naħdem fit-triq lejn soċjetà aktar inklużiva. Pass pass qed inwettqu l-Pilastru Ewropew tad-Drittijiet Soċjali, u qed nibnu Ewropa aktar soċjali u aktar ġusta għal kulħadd.” Il-kuntest Fl-EU hawn aktar minn 80 miljun persuna li jbatu minn xi grad ta' diżabbiltà. Mingħajr l-aċċessibbiltà għall-prodotti u għas-servizzi, ma jkunx jista' jkollhom parteċipazzjoni ugwali u ma jkunux jistgħu jaqdu rwol attiv fis-soċjetà. Dan il-pass jikkontribwixxi wkoll biex niżguraw tkabbir intelliġenti, sostenibbli u inklużiv. Fl-2011, l-UE rratifikat il-Konvenzjoni tan-Nazzjonijiet Uniti dwar id-Drittijiet tal-Persuni b'Diżabbiltà (UNCRPD). Il-Konvenzjoni tindirizza d-diżabbiltà bħala kwistjoni ta' drittijiet tal-bniedem – mhux minn perspettiva medika jew ta' karità. Din tkopri d-drittijiet ċivili, politiċi, ekonomiċi, soċjali u kulturali, u firxa wiesgħa ta' oqsma ta' politika: mill-ġustizzja sat-trasport, mill-impjiegi sat-teknoloġija tal-informazzjoni, u l-bqija. L-Istati Membri kollha tal-UE ffirmaw u rratifikaw il-Konvenzjoni. Fil-livell tal-UE, ittieħdet azzjoni permezz tal-proposta tal-Att Ewropew dwar l-Aċċessibbiltà. L-inklużjoni tal-persuni b'diżabilità fis-soċjetà u fl-ekonomija tagħha hija wkoll prinċipju ċentrali tal-Pilastru Ewropew tad-Drittijiet Soċjali. Il-Konferenza Annwali fil-Jum Ewropew tal-Persuni b'Diżabilità se sseħħ fit-3 u 4 ta' Diċembru fi Brussell, u tikkoinċidi wkoll mal-Premju għall-Belt Aċċessibbli li jirrikonoxxi l-bliet li ħadmu biex isiru aktar aċċessibbli għaċ-ċittadini tagħhom. Għal aktar informazzjoni Biex il-prodotti u s-servizzi ewlenin ikunu aċċessibbli fl-UE kollha: Stqarrija tal-Kummissarju Thyssen wara l-ftehim proviżorju bejn l-istituzzjonijiet tal-UE Stqarrija għall-istampa: Il-Kummissjoni tipproponi li tagħmel il-prodotti u s-servizzi iżjed aċċessibbli għall-persuni b'diżabbiltà Il-Konferenza tal-2018 fil-Jum Internazzjonali tal-Persuni b'Diżabbiltà Is-sit web tal-Kummissjoni Ewropea dwar il-persuni b'diżabbiltà Premjijiet għall-Bliet Aċċessibbli Aħbar dwar l-ugwaljanza għan-nisa b'diżabilità mill-Istitut Ewropew għall-Ugwaljanza bejn is-Sessi Segwi lil Marianne Thyssen fuq Facebook u fuq Twitter, #EUdisability Inkiteb biex tirċievi bl-email u bla ħlas il-bulettin tal-Kummissjoni Ewropea dwar l-impjiegi, l-affarijiet soċjali u l-inklużjoni